- Tungt å være på landsmøtet uten Helge
Fredag åpnet Venstre-leder Trine Skei Grande partiets landsmøte i Bærum. Men for første gang på 20 år var det uten Helge Solum Larsen.Solum Larsen trakk seg som nestleder i partiet i februar etter at han ble anmeldt og siktet for voldtekt av en 17 år gammel jente i forbindelse med årsmøtet i Rogaland Venstre. Solum Larsen har erkjent at han hadde sex med jenta, men nekter for at det skjedde mot jentas vilje. Iselin Nybø er gruppemedlem i Stavanger Venstre og har hatt tett kontakt med Solum Larsen helt fra natten den angivelige voldtekten skjedde. - Å være tilbake på landsmøtet uten at Helge er her er tungt. Han kjente alle og var en viktig mann for Rogaland Venstre, sier Nybø.Sammen med gruppeleder Per A. Thorbjørnsen og Unge Venstre-leder i Rogaland, Simon Furnes, har de fått mange spørsmål om hvordan det går med den nylig avgåtte nestlederen. - Det er veldig mange som har kommet bort til oss og spurt hvordan det går med ham og med jenta. De vet jo at vi har tett kontakt med begge. Mange vil snakke med Helge, sier Nybø. Hun har flere ganger besøkt Helge Solum Larsen og familien hans etter sex-skandalen. - De er selvsagt veldig preget av det. Det er ikke noen hyggelig sak for noen parter og Helge har hatt tunge perioder. Han er ikke lenger innlagt på sykehus, men han er fortsatt sykemeldt, sier Nybø.Like før påske ble Helge Solum Larsen også far til en liten gutt. - Det er et lyspunkt for alle. De har fått en veldig søt gutt, sier Nybø. Samtidig har den fornærmede jenta hatt det tungt i påvente av en avgjørelse om Solum Larsen blir tiltalt eller ikke. - Situasjonen er at vi venter på politiets avgjørelse. April måned har vært veldig vanskelig og tung for min klient fordi hun har måtte vente på avgjørelsen fra politiet, sier 17-åringens bistandsadvokat Berit Johannessen til VG Nett.Denne uken ble jenta innkalt til nye avhør hos politiet. - Vi har ventet et oppfølgingsavhør og det ble gjennomført denne uken. Hva som var tema der kan jeg ikke kommentere, sier Johannessen. Til tross for påkjenningen har jenta likevel klart å komme tilbake i politikken. - Hun er fortsatt medlem i partiet. Nå har hun også deltatt på møter vi har hatt i partiet, sier leder Simon Furnes i Rogaland Unge Venstre.Iselin Nybø sier at Rogaland Venstre merker godt at deres tidligere frontfigur ikke lenger er med dem på landsmøtet. - Helge har vært med i mange år i politikken. Han kjenner spillet. Hans kunnskap om politikk og strategi var uvurderlige. Det er vanskelig å være her uten ham, sier Nybø. Også Per A. Thorbjørnsen i Stavanger Venstre, som håndterte sex-skandalen fra dag en, sier Solum Larsen fall i politikken kom brutalt for lokallaget. - Vi merket godt at han ikke er her. Han var viktig for mange og det er mange som er opptatt av hvordan han har det nå, sier Thorbjørnsen.Politiet i Haugaland og Sunnhordaland regner med at de kan ha en eventuell tiltale klar i løpet av april måned. - Vi håper å få en avklaring snart, sier politiadvokat Elisabeth Rød til VG Nett.
Partivennene til voldtektssiktede Helge Solum Larsen (43) er tilbake på landsmøtet til Venstre uten den tidligere nestlederen.